ผลประกอบการเอกชนสดใสหนุนตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (30 ก.ค.) เพราะได้แรงหนุนจากผลประกอบการที่สดใสของบริษัทจดทะเบียนในยุโรป 
31 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 0.6% ปิดวานนี้ (30 ก.ค.) ที่ 396.24 จุด, ดัชนี CAC-40 ตลาดหุ้นฝรั่งเศสปิดที่ 5,046.42 จุด เพิ่มขึ้น 28.98 จุด หรือ +0.58%, ดัชนี DAX ตลาดหุ้นเยอรมันปิดที่ 11,257.15 จุด เพิ่มขึ้น 45.30 จุด หรือ +0.40% และดัชนี FTSE 100 ตลาดหุ้นลอนดอนปิดที่ 6,668.87 จุด เพิ่มขึ้น 37.87 จุด หรือ +0.57%
หุ้นรอยัล ดัชท์ เชลล์ พุ่งขึ้น 4.9% หลังจากบริษัทประกาศแผนลดจำนวนพนักงานและขายหุ้นในโรงงานน้ำมันแห่งหนึ่งในญี่ปุ่น ขณะที่หุ้นโนเกียทะยานขึ้น 7.5% หลังจากบริษัทเปิดเผยผลประกอบการที่ดีเกินคาด, หุ้นเฟี๊ยต หุ้นไครสเลอร์ ออโตโมบิลส์ ต่างก็ปรับตัวขึ้นอย่างน้อย 5.8% หลังจากทั้งสองบริษัทได้ปรับเพิ่มคาดการณ์ผลประกอบการปี 2558 หุ้นแอสทราเซเนกา พุ่งขึ้น 3.1% ขานรับผลประกอบการที่ดีเกินคาดของบริษัท
หุ้นดอยช์ แบงก์ พุ่งขึ้น 5.3% หลังจากบริษัทเปิดเผยผลประกอบการไตรมาส 2 ที่แข็งแกร่งขึ้นกว่า 3 เท่า อย่างไรก็ตาม หุ้น Anheuser-Busch InBev ร่วงลง 3.8% หลังจากบริษัทเปิดเผยผลประกอบการที่น้อยกว่าการคาดการณ์ของตลาด
นักวิเคราะห์กล่าวว่า ผลกำไรของหลายบริษัทชั้นนำในยุโรปออกมาค่อนข้างดี ขณะที่กิจกรรม M&amp;A หรือการทำข้อตกลงควบรวมกิจการจะยังคงดำเนินต่อไปอย่างคึกคักในไตรมาสสามนี้ โดยคาดว่ามูลค่าของข้อตกลงอาจทะลุ 1 ล้านล้านดอลลาร์